Guptas: ‘VSA tree op wyl SA nie kan besluit’Mike Pompeo, die VSA se minister van buitelandse sake. Die DA meen dit is betreurenswaardig dat die VSA beslissend teen die Gupta-broers optree terwyl pres. Cyril Ramaphosa se ANC-regering nog nie teen ŉ enkele individu opgetree het wat by staatskaping betrek word nie. Die VSA het besluit om sanksies teen Ajay Gupta, sy broers, Atul en Rajesh, asook Salim Essa in te stel. Die Amerikaanse departement van finansies se kantoor vir buitelandse batebeheer (OFOC) het dié stap Donderdag laat aangekondig. Dit is gedoen weens hul “betrokkenheid by korrupte bedrywighede met staatsamptenare en amptenare van staatsbeheerde instellings vir hul eie persoonlike gewin”, het die Amerikaanse minister van buitelandse sake, Michael Pompeo, gesê. Natasha Mazzone, die DA se skaduminister vir openbare ondernemings, het dié stap verwelkom. “Die DA beskou die VSA se sanksies teen die Gupta-familie se noukeurig georganiseerde netwerk van korrupsie as ŉ positiewe stap en meen dit kan tot gevolg hê dat verskeie ander ook aanspreeklik gehou kan word vir die misdade wat hulle gepleeg het ten koste van Suid-Afrika se burgers.” Mazzone is egter van mening dat die Ramaphosa-regering diegene wat daarvan beskuldig word dat hulle die staat se koffers geplunder het, beloon. “Dit is onbegryplik dat nie ŉ enkele persoon wat verantwoordelik is vir staatskaping al in hegtenis geneem is nie, wat nog te sê aangekla en voor die howe gebring is.” Natasha Mazzone. Foto: Facebook Die feit dat die Amerikaanse owerhede teen die Guptas opgetree het terwyl die Zondo-kommissie van ondersoek na staatskaping al soveel bewyse voorgelê is, laat ŉ mens twyfel in pres. Ramaphosa se voorneme om van die skuldiges ontslae te raak. “Die regering verspeel ŉ reusegeleentheid om ŉ duidelike boodskap aan die publiek en die wêreld te stuur – dat misdadige elemente geen plek in ons land het nie. “Nie een van die sake wat teen hooggeplaaste amptenare en politici aanhangig gemaak is, het ŉ dossier of is na die NVG verwys vir strafregtelike vervolging nie ondanks die getuienis wat in die openbare domein beskikbaar is.” Volgens Mazzone wys die aksie wat deur die Amerikaanse regering geneem is wat gedoen kan word as daar politieke wil sou wees om Suid-Afrika in die regte rigting te stuur. “Mnr. Ramaphosa, hierdie enkele daad deur die Amerikaanse regering het meer gedoen in die stryd teen staatskaping as wat jy en jou regering al gedoen het om op te tree teen hierdie onverpoosde korrupsie en om dit ongedaan te maak.”